O‘zLiDeP yetakchisi: Saylanish uchun noqonuniy metodlarga qo‘l urgan nomzodlarning jazolanishi tarafdorimiz

O‘zbekiston Liberal-demokratik partiyasi 22-dekabr kuni bo‘lib o‘tgan parlament saylovlari yakunlari bo‘yicha brifing o‘tkazdi. Unda partiya yetakchisi Aktam Hayitov chiqish qildi.

Saylov kuni ovoz berish jarayonida yuz bergan qoidabuzarliklar ahqida 150 dan ortiq foto va videoxabarlar tarqaldi. Bu xabarlarning bir qismi tasdiqlandi, qolgan holatlar bo‘yicha prokuratura organlari o‘rganish olib borayotgani ma’lum qilindi.
 Saylovlarda qonunbuzilish holatlari bo‘ldi
Mazkur qoidabuzarlik va g‘irromliklar qaysi partiya foydasi uchun qilingani isbotlangani yo‘q, lekin bunday hollarda asosiy shubha baribir g‘oliblarga, ayni holatda O‘zLiDePga tushadi. Bu esa partiyaning obro‘siga ta’sir qilishi mumkin.
 O‘zLiDeP Oliy Majlis Qonunchilik palatasida ko‘pchilik o‘rinni egalladi
Brifingda qatnashgan “Daryo” muxbiri ushbu holat yuzasidan O‘zLiDeP yetakchisi Aktam Hayitovning fikrlari bilan qiziqdi.
Biz har bir tasdiqlangan qonun buzilishi holatlari bo‘yicha o‘zimizning qat’iy pozitsiyamizni bildiramiz. Deputatlarimizdan ikki nafari ma’muriy javobgarlikka tortildi. Biz bu holatni ijobiy baholadik, chunki joylardagi ayrim nomzodlar shunday qing‘ir yo‘llar bilan saylanishga o‘rganib qolgan. Ular shunday noqonuniy metodlarga qo‘l urgan bo‘lsa, ularning jazolanishi, javobgarlikka tortilishi tarafdorimiz. Bundan keyin ham shu masalada xuddi shu pozitsiyada turamiz. Qonun to‘liq ta’minlanishi tarafdorimiz va shunga harakat qilamiz.
Aktam Hayitov, O‘zLiDeP yetakchisi